ประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สข/น. 7/2551 เรื่อง หลักเกณฑ์ เงื่อนไข และวิธีการโฆษณาเพื่อส่งเสริม การขายหน่วยลงทุนและการให้บริการที่เกี่ยวข้อง กับการจัดการกองทุน----------------------------อาศัยอํานาจตามความในมาตรา 98(10) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 และมาตรา 139(4) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 2) พ.ศ. 2542 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคลซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 และมาตรา 64 ของรัฐธรรมนูญแห่งราชอาณาจักรไทยบัญญัติให้กระทําได้โดยอาศัยอํานาจตามบทบัญญัติแห่งกฎหมาย ประกอบกับข้อ 18(6) แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 30/2547 เรื่อง หลักเกณฑ์ เงื่อนไข และวิธีการจัดตั้งและจัดการกองทุน ลงวันที่ 10 มิถุนายน พ.ศ. 2547 ซึ่งแก้ไขเพิ่มเติมโดยประกาศคณะกรรมการกํากับหลักทรัพย์และตลาดหลักทรัพย์ ที่ กน. 1/2550 เรื่อง หลักเกณฑ์ เงื่อนไข และวิธีการจัดตั้งและจัดการกองทุน (ฉบับที่ 4) ลงวันที่ 24 เมษายน พ.ศ. 2550 สํานักงานออกข้อกําหนดไว้ดังต่อไปนี้ข้อ ๑ ประกาศนี้ให้ใช้บังคับตั้งแต่วันที่ 1 มีนาคม พ.ศ. 2551 เป็นต้นไป ข้อ ๒ ให้ยกเลิกประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 62/2543 เรื่อง หลักเกณฑ์ เงื่อนไข และวิธีการโฆษณากิจการของบริษัทหลักทรัพย์เพื่อส่งเสริมการขายและให้บริการเกี่ยวกับการจัดการกองทุนรวมและการจัดการกองทุนส่วนบุคคล ลงวันที่ 29 พฤศจิกายน พ.ศ. 2543ข้อ ๓ ในประกาศนี้ "กองทุน" หมายความว่า กองทุนรวม หรือกองทุนส่วนบุคคล "กองทุนรวมอสังหาริมทรัพย์ที่ระบุเฉพาะเจาะจง" หมายความว่า กองทุนรวมที่ระบุอสังหาริมทรัพย์ที่จะลงทุนไว้อย่างชัดเจนตามประกาศสํานักงานว่าด้วยหลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ "การโฆษณา" หมายความว่า การทําให้ประชาชนรับรู้ข้อมูลที่เป็นการส่งเสริมการขายหน่วยลงทุน การให้บริการหรือการดําเนินกิจการจัดการกองทุน หรือการให้บริการเป็นนายหน้าซื้อขายหน่วยลงทุน ค้าหน่วยลงทุน หรือจัดจําหน่ายหน่วยลงทุน โดยทางข้อความ ภาพ เสียง หรือเครื่องหมายหรือสัญลักษณ์ใด ๆ ที่ทําให้บุคคลทั่วไปเข้าใจความหมายได้ ไม่ว่าจะกระทําผ่านสื่อหรือเครื่องมือใด ๆ แต่ไม่รวมถึงการให้ข้อมูลโดยผ่านหนังสือชี้ชวนหรือที่มีวัตถุประสงค์เป็นการให้ความรู้หรือแจ้งข้อเท็จจริงโดยมิได้มุ่งเน้นให้เป็นการส่งเสริมการขายหน่วยลงทุนหรือการให้บริการหรือดําเนินกิจการจัดการกองทุน หรือการให้บริการเป็นนายหน้าซื้อขายหน่วยลงทุน ค้าหน่วยลงทุน หรือจัดจําหน่ายหน่วยลงทุน เช่น เอกสารให้ความรู้เกี่ยวกับการลงทุนในกองทุนทั่ว ๆ ไป เป็นต้น "บริษัทจัดการ" หมายความว่า บริษัทจัดการกองทุนรวม และบริษัทจัดการกองทุนส่วนบุคคล"บริษัทจัดการกองทุนรวม" หมายความว่า บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวม"บริษัทจัดการกองทุนส่วนบุคคล" หมายความว่า บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนส่วนบุคคล "บริษัทหลักทรัพย์" หมายความว่า บริษัทดังต่อไปนี้ (1) บริษัทจัดการ และ (2) บริษัทหลักทรัพย์ที่สามารถเป็นนายหน้าซื้อขายหน่วยลงทุน ค้าหน่วยลงทุน หรือจัดจําหน่ายหน่วยลงทุน "สมาคม" หมายความว่า สมาคมที่เกี่ยวเนื่องกับธุรกิจหลักทรัพย์ที่ได้รับอนุญาตให้จัดตั้งและจดทะเบียนกับสํานักงาน โดยมีวัตถุประสงค์เพื่อทําการส่งเสริมและพัฒนาธุรกิจหลักทรัพย์ประเภทที่เกี่ยวกับการจัดการลงทุน "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์หมวด ๑ บททั่วไป-------------------------- ข้อ ๔ ให้บริษัทหลักทรัพย์สามารถทําการโฆษณาได้ เว้นแต่ในกรณีที่เป็นการโฆษณาตามหมวด 2 ต้องได้รับความเห็นชอบจากสํานักงานก่อนจึงจะโฆษณาได้ข้อ ๕ การโฆษณาไม่ว่าจะเป็นกรณีใด บริษัทหลักทรัพย์ต้องดําเนินการให้เป็นไปตามหลักเกณฑ์การโฆษณาในหมวด 3หมวด ๒ โฆษณาที่ต้องได้รับความเห็นชอบ-------------------------------------------------ข้อ ๖ การโฆษณาดังต่อไปนี้ต้องได้รับความเห็นชอบจากสํานักงานก่อนการโฆษณานั้น(1) การโฆษณาเกี่ยวกับข้อมูลตัวเลขที่แสดงถึงประมาณการผลตอบแทนในอนาคต (2) อัตรารับซื้อคืนหน่วยลงทุนตามคําสั่งล่วงหน้าซึ่งระบุเวลาแน่นอน (auto redemption) (3) การโฆษณาของบริษัทหลักทรัพย์ที่สํานักงานมีคําสั่งให้ต้องขอความเห็นชอบ การโฆษณาตามข้อ 19 ในกรณีที่บริษัทหลักทรัพย์ได้ส่งข้อมูลที่จะใช้ในการโฆษณาให้สํานักงานพิจารณาแล้ว หากสํานักงานมิได้ทักท้วงภายในห้าวันทําการนับแต่วันที่สํานักงานได้รับข้อมูลดังกล่าว ให้ถือว่าบริษัทหลักทรัพย์ได้รับความเห็นชอบจากสํานักงานให้โฆษณาเช่นนั้นได้ข้อ ๗ การโฆษณาตามข้อ 6(1) และ (2) ที่จะได้รับความเห็นชอบจากสํานักงาน ต้องเป็นไปตามลักษณะดังนี้ (1) ต้องเป็นการโฆษณาสําหรับกองทุนประเภทใดประเภทหนึ่งดังต่อไปนี้ (ก) กองทุนที่กําหนดไว้อย่างชัดเจนว่าจะถือทรัพย์สินที่ลงทุนตลอดอายุโครงการจัดการกองทุนรวมหรือตลอดรอบการลงทุนในแต่ละรอบ หรือตลอดอายุของสัญญารับจัดการกองทุนส่วนบุคคล (ข) กองทุนรวมอสังหาริมทรัพย์ที่ระบุเฉพาะเจาะจง (2) การโฆษณาดังกล่าวต้องกระทําผ่านสื่อสิ่งพิมพ์หรือสื่ออิเล็กทรอนิกส์เท่านั้น (3) ตัวเลขประมาณการผลตอบแทนในอนาคต หรืออัตรารับซื้อคืนหน่วยลงทุนตามคําสั่งล่วงหน้าซึ่งระบุเวลาแน่นอน (auto redemption) ต้องไม่มีลักษณะที่โดดเด่นเกินกว่าข้อมูลอื่นในการโฆษณานั้น ทั้งนี้ การนําเสนอตัวเลขประมาณการผลตอบแทนของกองทุนรวมอสังหาริมทรัพย์ที่ระบุเฉพาะเจาะจงตาม (1)(ข) ต้องแสดงในรูปอัตราเงินปันผล (dividend yield) (4) ในกรณีที่เป็นกองทุนรวมอสังหาริมทรัพย์ที่ระบุเฉพาะเจาะจงตาม (1)(ข) ตัวเลขประมาณการตาม (3) ต้องไม่เกินกว่าสามรอบระยะเวลาบัญชี ทั้งนี้ หากการลงทุนของกองทุนรวมอสังหาริมทรัพย์ดังกล่าวเป็นการลงทุนในสิทธิการเช่า ต้องแสดงให้เห็นอย่างชัดเจนด้วยว่าตัวเลขประมาณการนั้นไม่รวมส่วนที่เป็นเงินลงทุนของผู้ถือหน่วยลงทุน(5) ต้องเปิดเผยข้อมูลเกี่ยวกับการลงทุนของกองทุนตาม (1)(ก) โดยมีการแสดงข้อมูลอย่างน้อยดังต่อไปนี้ ซึ่งเป็นข้อมูลอย่างเดียวกับข้อมูลที่ปรากฏในโครงการจัดการกองทุนรวมและหนังสือชี้ชวน หรือสัญญารับจัดการกองทุนส่วนบุคคล แล้วแต่กรณี (ก) ประเภททรัพย์สินที่จะลงทุน (ข) อัตราผลตอบแทนของทรัพย์สินที่จะลงทุนแต่ละชนิด (ค) สัดส่วนการลงทุน (ง) ระยะเวลาการลงทุน (จ) ค่าใช้จ่ายของกองทุน (6) ในกรณีที่เป็นการโฆษณาสําหรับกองทุนรวมอสังหาริมทรัพย์ที่ระบุเฉพาะเจาะจงตาม (1)(ข) จะต้องปรากฏว่าข้อมูลดังต่อไปนี้ ได้มีการแสดงและเปิดเผยไว้ในโครงการจัดการกองทุนรวมและหนังสือชี้ชวนแล้ว(ก) ประมาณการรายได้และค่าใช้จ่าย (projection) ของกองทุนรวมซึ่งมีการระบุข้อมูลในลักษณะดังนี้1. มีการระบุสมมติฐานที่สําคัญที่ใช้อ้างอิงอย่างชัดเจนและเข้าใจง่าย รวมทั้งระบุรายละเอียดเกี่ยวกับการคาดการณ์ในอนาคตและความเสี่ยงที่อาจทําให้ผลตอบแทนหรือผลการดําเนินการของกองทุนรวมไม่เป็นไปตามที่ประมาณการไว้ และ 2. มีการระบุประมาณการรายได้จากค่าเช่าที่ได้รับการรับรองจากผู้ประเมินค่าทรัพย์สินที่ได้รับความเห็นชอบจากสํานักงาน(ข) ข้อมูลเกี่ยวกับการวิเคราะห์ความไวต่อการเปลี่ยนแปลง (sensitivity analysis) โดยผ่านการตรวจสอบจากผู้สอบบัญชีหรือที่ปรึกษาทางการเงินที่ได้รับความเห็นชอบจากสํานักงานหรือบุคคลอื่นใดตามที่สํานักงานให้ความเห็นชอบ และข้อมูลเกี่ยวกับการวิเคราะห์ดังกล่าวมีการเปิดเผยสมมติฐานที่ใช้อ้างอิงอย่างชัดเจนและเข้าใจง่าย (7) ต้องมีข้อความดังต่อไปนี้อธิบายประกอบตัวเลขประมาณการผลตอบแทนในอนาคต หรือประกอบอัตรารับซื้อคืนหน่วยลงทุนตามคําสั่งล่วงหน้าซึ่งระบุเวลาแน่นอน (auto redemption)(ก) กรณีที่เป็นกองทุนรวมตาม (1)(ก) ให้มีคําเตือนประกอบว่า "หากไม่สามารถลงทุนให้เป็นไปตามที่กําหนดไว้เนื่องจากสภาวะตลาดมีการเปลี่ยนแปลงไป ผู้ถือหน่วยลงทุนอาจไม่ได้รับผลตอบแทนตามอัตราที่โฆษณาไว้" หรือ "หากไม่สามารถลงทุนให้เป็นไปตามที่กําหนดไว้เนื่องจากสภาวะตลาดมีการเปลี่ยนแปลงไป บริษัทจัดการอาจไม่รับซื้อคืนหน่วยลงทุนตามอัตราที่โฆษณาไว้" แล้วแต่กรณี(ข) กรณีที่เป็นกองทุนรวมอสังหาริมทรัพย์ที่ระบุเฉพาะเจาะจงตาม (1)(ข) ให้มีข้อความประกอบว่า "อัตราเงินปันผลดังกล่าวคํานวณจากราคาเสนอขายหน่วยลงทุน ณ ราคาที่......บาท และจากอัตราการให้เช่าพื้นที่ (occupancy rate) ที่ ....% ซึ่งเป็นเพียงการแสดงการประมาณการสําหรับรอบระยะเวลา.... ปี สิ้นสุด ณ วันที่.....และไม่อาจรับรองผลได้" (8) ข้อมูลตาม (5) และข้อความตาม (7) ต้องแสดงอยู่ในหน้าเดียวกันกับข้อมูลตาม (3) และขนาดตัวอักษรของข้อมูลตาม (5) และข้อความตาม (7) ต้องมีความชัดเจนและไม่เล็กไปกว่าตัวอักษรปกติของข้อมูลส่วนใหญ่ในการโฆษณาหมวด ๓ หลักเกณฑ์การโฆษณา-----------------------------ข้อ ๘ บริษัทหลักทรัพย์จะโฆษณาเกี่ยวกับกองทุนรวมใดได้ต่อเมื่อได้มีการยื่นคําขอจัดตั้งกองทุนรวมนั้นต่อสํานักงานแล้ว และในกรณีที่คําขอจัดตั้งและจัดการกองทุนรวมนั้นยังไม่ได้รับอนุมัติจากสํานักงาน ต้องจัดให้มีข้อความที่แสดงให้เห็นว่ากองทุนรวมดังกล่าวอยู่ในระหว่างการพิจารณาคําขออนุมัติจัดตั้งและจัดการกองทุนรวมจากสํานักงานข้อ ๙ ในกรณีที่เป็นการโฆษณาสําหรับกองทุนรวมมีประกันหรือกองทุนส่วนบุคคลที่มีนโยบายการลงทุนลักษณะเดียวกับกองทุนรวมดังกล่าว บริษัทหลักทรัพย์ต้องแสดงข้อมูลเกี่ยวกับการประกันหรือผู้ประกันของกองทุนรวมหรือกองทุนส่วนบุคคลดังกล่าวด้วยข้อ ๑๐ การโฆษณาที่มีการจัดรายการของสมนาคุณ สิทธิ หรือประโยชน์อื่นใดให้แก่ผู้ลงทุนที่ได้ทําการลงทุนในหน่วยลงทุน การโฆษณาการจัดรายการดังกล่าวจะกระทําได้ต่อเมื่อการจัดรายการนั้นมีระยะเวลา มูลค่าและจํานวนของสมนาคุณ สิทธิหรือประโยชน์อื่นใด อย่างเหมาะสมและเป็นธรรม ทั้งนี้ ตามที่สํานักงานจะแจ้งให้ทราบล่วงหน้าข้อ ๑๑ ข้อมูลที่ใช้ในการโฆษณา ต้องไม่มีลักษณะดังต่อไปนี้ (1) ข้อมูลที่เป็นเท็จ เกินความจริง หรือก่อให้เกิดความเข้าใจผิด (2) ข้อมูลและตัวเลขประมาณการผลตอบแทนในอนาคต เว้นแต่เป็นประมาณการผลตอบแทนในอนาคตที่ได้รับความเห็นชอบจากสํานักงานตามหมวด 2 (3) ข้อมูลในลักษณะที่เป็นการเร่งรัดให้ผู้ลงทุนตัดสินใจซื้อหน่วยลงทุน เว้นแต่เป็นการโฆษณาของกองทุนรวมเพื่อการเลี้ยงชีพและกองทุนรวมหุ้นระยะยาวที่เร่งรัดให้ผู้ลงทุนทําการลงทุนเพื่อจะได้รับสิทธิประโยชน์ทางภาษีได้ทันภายในปีภาษีนั้นข้อ ๑๒ การโฆษณาโดยมีข้อความที่เป็นการคัดลอกหรืออ้างอิงเฉพาะบางส่วนของข้อความ บทความ คํากล่าวของบุคคลใด ๆ หรือผลการดําเนินงานในอดีต ข้อความที่คัดลอกหรืออ้างอิงนั้นต้องตรงต่อความเป็นจริง และต้องเป็นการคัดลอกหรืออ้างอิงสาระสําคัญอย่างครบถ้วน โดยไม่มีการตัดทอนหรือต่อเติมข้อความที่อาจก่อให้เกิดความเข้าใจผิด ทั้งนี้ ต้องระบุแหล่งที่มาและวันที่เผยแพร่ของข้อความที่คัดลอกหรืออ้างอิงนั้นอย่างชัดเจน ข้อ ๑๓ การโฆษณาที่แสดงข้อมูลผลตอบแทนหรือผลการดําเนินงานในอดีตของกองทุน ต้องเป็นไปตามหลักเกณฑ์ดังต่อไปนี้ (1) การโฆษณาที่มีการระบุผลตอบแทนหรือผลการดําเนินงานที่เป็นตัวเลขในอดีตให้กระทําผ่านสื่อสิ่งพิมพ์หรือสื่ออิเล็กทรอนิกส์เท่านั้น ทั้งนี้ การแสดงข้อมูลดังกล่าวต้องไม่มีลักษณะที่โดดเด่นเกินกว่าข้อมูลส่วนอื่นในโฆษณานั้น และต้องจัดให้มีข้อความดังต่อไปนี้ประกอบด้วย (ก) คําเตือนที่ระบุว่า "ผลการดําเนินงานในอดีตของ (ให้ระบุว่าเป็นกองทุนรวมหรือกองทุนส่วนบุคคล) มิได้เป็นสิ่งยืนยันถึงผลการดําเนินงานในอนาคต" โดยคําเตือนดังกล่าวให้แสดงอยู่ในหน้าเดียวกันกับข้อมูลผลการดําเนินงานในอดีตของกองทุน(ข) ข้อความที่ระบุให้เห็นว่า การวัดผลการดําเนินงานของกองทุน จัดทําขึ้นตามมาตรฐานการวัดผลการดําเนินงานที่กําหนดโดยสมาคม โดยแสดงในลําดับถัดจากข้อความตาม (ก) และอยู่ในหน้าเดียวกัน 2. การคํานวณผลตอบแทนหรือผลการดําเนินงานในอดีตของกองทุนต้องจัดทําขึ้นตามมาตรฐานการวัดผลการดําเนินงานที่กําหนดโดยประกาศสมาคม(3) โฆษณาที่แสดงการเปรียบเทียบผลการดําเนินงานในอดีตระหว่างกองทุน จะกระทําได้ต่อเมื่อการเปรียบเทียบนั้นเป็นไปตามมาตรฐานการวัดผลการดําเนินงานที่กําหนดโดยสมาคม (4) การโฆษณาที่แสดงการเปรียบเทียบหรือแสดงให้เห็นถึงความแตกต่างระหว่างผลตอบแทนจากการลงทุนในกองทุนกับการลงทุนโดยวิธีอื่น ต้องระบุข้อมูลอันเป็นสาระสําคัญที่สามารถทําให้ผู้ลงทุนเข้าใจถึงความแตกต่างในลักษณะการลงทุนแต่ละประเภทอย่างชัดเจนข้อ ๑๔ การโฆษณาเกี่ยวกับอันดับหรือรางวัลที่บริษัทหลักทรัพย์หรือกองทุนได้รับต้องเป็นไปตามเงื่อนไขดังต่อไปนี้(1) กรณีที่เป็นการโฆษณาเกี่ยวกับอันดับหรือรางวัลที่เกี่ยวกับผลการดําเนินงานในอดีตของกองทุน จะทําได้ต่อเมื่อเป็นไปตามหลักเกณฑ์ดังต่อไปนี้(ก) อันดับหรือรางวัลที่ระบุไว้ในโฆษณา เป็นข้อมูลที่ผู้จัดอันดับหรือผู้ให้รางวัล จัดทําขึ้นตามหลักเกณฑ์เกี่ยวกับมาตรฐานการวัดผลการดําเนินงานที่กําหนดโดยสมาคม(ข) มีการแสดงข้อมูลอย่างน้อยดังต่อไปนี้ไว้ในหน้าเดียวกัน 1. อันดับ ชื่อรางวัล หรือประเภทรางวัลที่ได้รับ 2. วันเวลาหรือช่วงระยะเวลาที่ได้รับรางวัล 3. ชื่อสถาบันที่เป็นผู้ให้รางวัลหรือเป็นผู้จัดอันดับรางวัล 4. ข้อความตามข้อ 13(1) (ก) และ (ข) (2) กรณีที่เป็นการโฆษณาเกี่ยวกับอันดับหรือรางวัลอื่นใดนอกเหนือจาก (1) ให้บริษัทหลักทรัพย์แสดงข้อมูลเฉพาะตาม (1)(ข) 1. ถึง 3.ข้อ ๑๕ การโฆษณาเกี่ยวกับกองทุน บริษัทหลักทรัพย์ต้องจัดให้มีข้อความหรือคําเตือนอย่างน้อยดังต่อไปนี้ด้วย(1) ข้อความที่ระบุช่องทางในการขอรับข้อมูลเพิ่มเติมหรือหนังสือชี้ชวน (2) คําเตือนว่า "การลงทุนมีความเสี่ยง ผู้ลงทุนควรศึกษาข้อมูลก่อนการตัดสินใจลงทุน" (3) การโฆษณาเกี่ยวกับกองทุนรวมหุ้นระยะยาว และกองทุนรวมเพื่อการเลี้ยงชีพ บริษัทหลักทรัพย์ต้องจัดให้มีข้อความที่เป็นคําเตือนที่แสดงว่า ผู้ลงทุนควรศึกษาคู่มือภาษีของกองทุนรวมหุ้นระยะยาว หรือกองทุนรวมเพื่อการเลี้ยงชีพ แล้วแต่กรณี และ (4) ในกรณีที่เป็นการโฆษณาที่มีการระบุว่ากองทุนรวมได้รับอนุมัติจากสํานักงานแล้ว ต้องจัดให้มีข้อความที่เป็นคําเตือนว่า "การที่สํานักงานคณะกรรมการ ก.ล.ต. ได้อนุมัติให้จัดตั้งและจัดการกองทุนรวม ................... เมื่อวันที่ .......................... มิได้เป็นการแสดงว่า คณะกรรมการ ก.ล.ต. หรือสํานักงานคณะกรรมการ ก.ล.ต. ได้รับรองถึงความครบถ้วนและถูกต้องของข้อมูลในการเสนอขาย และมิได้ประกันราคาหรือผลตอบแทนของกองทุนรวม" ข้อ ๑๖ การแสดงข้อความหรือคําเตือนตามข้อ 15 หรือคําเตือนในเรื่องใด ๆ ผ่านสื่อหรือเครื่องมือทุกประเภท บริษัทหลักทรัพย์ต้องจัดให้มีความชัดเจนในรูปแบบการนําเสนอ และต้องให้ความสําคัญเช่นเดียวกับข้อมูลส่วนใหญ่ในโฆษณานั้น ๆ เช่น ตัวอักษรต้องคมชัด และสามารถมองเห็นหรือรับฟังได้อย่างชัดเจน เป็นต้น ให้นําความในวรรคหนึ่งมาใช้บังคับกับการแสดงข้อมูลเชิงอรรถในการโฆษณาด้วยโดยอนุโลมข้อ ๑๗ ห้ามมิให้บริษัทหลักทรัพย์มอบหมายให้บุคคลธรรมดาซึ่งได้รับการแต่งตั้งให้เป็นตัวแทนเพื่อทําหน้าที่ขายหรือรับซื้อคืนหน่วยลงทุนทําการโฆษณาเกี่ยวกับหน่วยลงทุนนั้น เว้นแต่เป็นการมอบหมายให้เผยแพร่หรือแจกเอกสารหรือสื่อโฆษณาที่บริษัทหลักทรัพย์จัดทําขึ้นเอง ข้อ ๑๘ ในกรณีที่ปรากฏต่อสํานักงานว่าบริษัทหลักทรัพย์ทําการโฆษณาไม่เป็นไปตามหลักเกณฑ์การโฆษณาในหมวดนี้ บริษัทหลักทรัพย์ต้องปฏิบัติให้เป็นไปตามคําสั่งของสํานักงานที่จะสั่งให้บริษัทหลักทรัพย์กระทําการอย่างใดอย่างหนึ่งหรือหลายอย่างดังต่อไปนี้ (1) หยุดการโฆษณา (2) แก้ไขข้อมูลในการโฆษณา (3) ชี้แจงเพื่อให้ผู้ลงทุนได้รับทราบข้อมูลที่ครบถ้วนถูกต้อง (4) กระทําการหรือไม่กระทําการใด ๆ ภายในระยะเวลาที่กําหนดที่จะทําให้การรับรู้ข้อมูลมีความถูกต้องตรงกับความเป็นจริงหรือไม่คลาดเคลื่อน ข้อ ๑๙ เพื่อประโยชน์ในการคุ้มครองผู้ลงทุนจากการรับรู้ข้อมูล สํานักงานมีอํานาจสั่งให้บริษัทหลักทรัพย์ที่ถูกสั่งการตามข้อ 18 ต้องขอความเห็นชอบจากสํานักงานก่อนการโฆษณาแต่ละครั้งได้ผู้มีอํานาจลงนาม - ประกาศ ณ วันที่ 6 กุมภาพันธ์ พ.ศ. 2551 (นายธีระชัย ภูวนาถนรานุบาล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์หมายเหตุ - : เหตุผลในการออกประกาศฉบับนี้ คือ เพื่อกํากับดูแลให้การโฆษณาที่เกี่ยวกับการส่งเสริมการขายหน่วยลงทุนตลอดจนการให้บริการที่เกี่ยวข้องกับการจัดการกองทุน มีความเหมาะสมทั้งในด้านเนื้อหาและรูปแบบ ซึ่งจะทําให้ผู้ลงทุนได้รับรู้ข้อมูลเกี่ยวกับการขายหน่วยลงทุนหรือการจัดการกองทุนที่ตรงต่อความเป็นจริง ไม่คลาดเคลื่อน และไม่ทําให้สําคัญผิด